Stormsee eis jong lewe - Ongelukke - Republikein
Thursday, September 21st, 23:25:37
Stormsee eis jong lewe
27 December 2016 | Ongelukke
Otis Finck - ’n Jong meisie het op Kersdag by Baberstrand naby Myl 4 by Swakopmund verdrink.
Volgens hoofinsp. Erastus Iikuyu van die Namibiese polisie in die Erongostreek, was die oorledene, Doree Ueriuka Semba (18), saam met haar familie op die strand toe ’n familielid, Hillary Keingos (16), deur 'n groot brander ingetrek is terwyl sy geswem het.
Semba het Keingos se noodkrete gehoor en wou haar gaan help. Semba kon nie daarin slaag nie en het self gesukkel om uit die rowwe see te kom.
Volgens Iikuyu het ’n manlike familielid toe probeer om die meisies te help, maar kon net vir Keingos red. Die branders het vir Semba verder die see ingetrek en sy het verdrink.
Die E-Med Rescue 24-span was vinnig op die toneel en het die oorledene se liggaam uit die water gehaal. Keingos is vir behandeling na ’n private hospitaal op Swakopmund geneem. Sy is steeds in ’n kritieke toestand.
“Semba is om 16:15 oorlede nadat sy vir Keingos probeer red het. Sy het probleme ondervind terwyl sy teen die stormsee probeer veg het. Semba is dieper en dieper die see ingetrek waar sy uiteindelik verdrink het,” het Iikuyu gesê.
Volgens die West Coast Safety Initiative se Facebook-blad het agt mense gedurende die feesseisoen byna verdrink. Die voorvalle het by Vierkantklip, die Mole en Pebble Beach by Swakopmund plaasgevind.
Strande wat bekend is vir trekstrome en waar daar geen lewensredders aan diens is nie, is dié tussen Independent Beach en Langstrand, tussen Langstrand en Partysberg, tussen Patrysberg en Vierkantklip, tussen Vierkantklip en die Mole en tussen die Mole en Myl 4.
Lewensredders is wel by Independent Beach, Langstrand (by die getypoel) en die Mole aan diens.